ટ્રેન-સ્ટેશન હેલસિન્કીનું બહુ જાણીતું પ્રતીક છે. ફિનિશ સ્થાપત્યનું એ વિશ્વવિશ્રુત ઉદાહરણ છે. એનું બાંધકામ 1909થી શરૂ થઈને પંદર વર્ષ ચાલ્યું. એનો ઘડિયાલ-મિનાર લગભગ પચાસ મીટર ઊંચો છે. ઘડિયાળનો પરિઘ ત્રણ મીટર છે. એનો મિનિટનો કાંટો એક મીટર લાંબો ને કલાકનો કાંટો દોઢ મીટર લાંબો છે. દૂરથી સમય જોઈ શકાય. સ્ટેશન પર મેં બે જણને હિન્દીમાં બોલતા સાંભળ્યાં. પછી તો વાત કરવી જ પડે ને ! બન્ને ભારતીય હતા. એક સ્વિડનથી કામ માટે આવેલો, બીજો હેલસિન્કીમાં જ રહેતો હતો. સ્ટેશનની રૅસ્ટોરાંમાં એ વેઈટર હતો. મને કૉફી માટે એણે આગ્રહ કર્યો. રૅસ્ટોરાંમાં આરબ જેવા દેખાતા પુરુષો સફેદ સ્ત્રીઓ સાથે બેઠા હતા. ટેબલો પર બિઅરની બૉટલો દેખાતી હતી ને વાતાવરણ સિગારેટના ધુમાડાથી ધૂંધળું હતું. હું એકલી તો અંદર જાત જ નહીં. એમ તો પહેલાં પણ મેં સ્ટેશનમાંની એક હાટડીમાંથી દૂધ ખરીદીને ઊભાં ઊભાં પીધેલું.